নরেন্দ্র মোদীর সরকারের দ্বিতীয় বর্ষপূর্তি উপলক্ষে নয়াদিল্লির ইন্ডিয়া গেটে বিশেষ অনুষ্ঠানের আয়োজন করেছে কেন্দ্র। আগামী ২৮ মে ওই অনুষ্ঠানটি সঞ্চালনা করার কথা অমিতাভ বচ্চনের। ওই অনুষ্ঠানে প্রধানমন্ত্রী মোদী-সহ কেন্দ্রীয় মন্ত্রিসভার একাধিক সদস্য উপস্থিত থাকতে পারেন। ‘জরা মুসকুরা দো’ (একটু হাসুন প্লিজ) নামের অনুষ্ঠানে সরকারের বিভিন্ন ‘সাফল্য’ তুলে ধরা হবে।
মোদী তথা বিজেপি’র সঙ্গে অমিতাভের সুসম্পর্ক সুবিদিত। গুজরাতের মুখ্যমন্ত্রী থাকাকালীন ওই রাজ্যের ব্র্যান্ড-দূত ছিলেন অমিতাভ। তিনি ওই দায়িত্ব নেওয়ার পরই গুজরাতের পর্যটন শিল্পে জোয়ার আসে। 
বিজ্ঞাপন বিশেষজ্ঞদের একাংশের মতে, মডেল হিসাবে অমিতাভের বিশ্বাসযোগ্যতা প্রশ্নাতীত। ‘জরা মুসকুরা দো’ অনুষ্ঠানে বিশেষ গুরুত্ব দিয়ে দেখানো হবে স্বচ্ছ ভারত অভিযান, ‘ডিজিটাল ইন্ডিয়া’ ও গ্রামীণ বিদ্যুদয়ন কর্মসূচির ‘জনপ্রিয়তা এবং সার্থকতা’র দিকটি। অমিতাভের মুখে ওই প্রচার আরও বিশ্বাসযোগ্যতা বাড়াবে বলেই আশা সরকারের। তাই অনুষ্ঠান পরিচালনার জন্য সুচিন্তিতভাবেই অমিতাভকে বেছে নেওয়া হয়েছে। প্রসঙ্গত, মহারাষ্ট্র সরকারের ‘বাঘ বাঁচাও’ প্রকল্পের ব্র্যান্ড-দূতও অমিতাভ।
পাঁচঘণ্টার অনুষ্ঠানটি সারা দেশে দূরদর্শনের মাধ্যমে সম্প্রচারিত হবে। মোদী সরকারের দু’বছর পূর্তিকে কেন্দ্র করে বিভিন্ন অনুষ্ঠান হবে দেশের অন্য শহরগুলিতেও। সরকারের ‘সাফল্য’ প্রচারে কেন্দ্রীয় নগরোন্নয়নমন্ত্রী বেঙ্কাইয়া নায়ডুর নেতৃত্বে মন্ত্রীদের আগেই একটি কমিটি তৈরি করা হয়েছে। ওই কমিটিতে রয়েছেন, নিতিন গডকড়ী, পীযূষ গয়াল, রাজ্যবর্ধন সিংহ রাঠৌরের মতো মন্ত্রীরা। ইন্ডিয়া গেটে ওই বিশেষ অনুষ্ঠানের প্রস্তুতির তদারকি করেছেন তাঁরা। 
কোন কোন সরকারি কর্মসূচি, প্রকল্পকে প্রচারে বেশি গুরুত্ব দেওয়া হবে, তা নিয়ে ওই কমিটিতে বিস্তারিত আলোচনা হয়েছে বলে সূত্রের খবর। মনে করা হচ্ছে, সরকারের ‘সাফল্যে’র তালিকায় গরিব, কৃষক, মহিলা, যুবসম্প্রদায়ের কর্মসংস্থানের মতো বিষয়গুলি গুরুত্ব পাবে।
আগামী পরশু, বৃহস্পতিবার থেকে ১০ জুন পর্যন্ত দেশের বিভিন্ন জায়গায় ২০০টির বেশি অনুষ্ঠান করে সরকারের ‘সাফল্যে’র কথা প্রচার করবে বিজেপি। বৃহস্পতিবার উত্তরপ্রদেশের সাহারানপুরের সভা করবেন প্রধানমন্ত্রী। পাশাপাশি, মোদী সরকারের কাজ নিয়ে ‘দো সাল, দেশ কা বুরা হাল’ নামে একটি পুস্তিকা প্রকাশ করবে কংগ্রেস।